P6_TA(2007)0037

Ειδική έκθεση αριθ. 6/2005 του Ελεγκτικού Συνεδρίου σχετικά με το Διευρωπαϊκό Δίκτυο Μεταφορών

Ψήφισμα του Ευρωπαϊκού Κοινοβουλίου σχετικά με την ειδική έκθεση του Ελεγκτικού Συνεδρίου αριθ. 6/2005 για το διευρωπαϊκό δίκτυο μεταφορών (ΔΕΔ-Μ) (2006/2238(INI))

Το Ευρωπαϊκό Κοινοβούλιο,

- έχοντας υπόψη την ειδική έκθεση του Ελεγκτικού Συνεδρίου αριθ. 6/2005 για το διευρωπαϊκό δίκτυο μεταφορών (ΔΕΔ-Μ), συνοδευόμενη από τις απαντήσεις της Επιτροπής [1],

- έχοντας υπόψη το άρθρο 248, παράγραφος 4, δεύτερο εδάφιο, άρθρο 276, παράγραφος 3 και άρθρο 280, παράγραφος 5 της Συνθήκης ΕΚ,

- έχοντας υπόψη το σχετικό έγγραφο εργασίας της Επιτροπής Ελέγχου των Προϋπολογισμών [2],

- έχοντας υπόψη το ψήφισμά του της 26ης Οκτωβρίου 2006 για το σχέδιο γενικού προϋπολογισμού της ΕΕ για το οικονομικό έτος 2007 [3],

- έχοντας υπόψη το άρθρο 45 του Κανονισμού του,

- έχοντας υπόψη την έκθεση της Επιτροπής Ελέγχου των Προϋπολογισμών και τη γνωμοδότηση της Επιτροπής Μεταφορών και Τουρισμού (Α6-0022/2007),

1. χαιρετίζει τη στενή και εποικοδομητική συνεργασία μεταξύ της Επιτροπής και του Ευρωπαϊκού Ελεγκτικού Συνεδρίου σχετικά με το πρόγραμμα για το ΔΕΔ-Μ·

2. επικροτεί την ακριβή ανάλυση και σαφήνεια της ειδικής έκθεσης και σημειώνει ότι η έκθεση συμμερίζεται τις περισσότερες ανησυχίες του Ευρωπαϊκού Ελεγκτικού Συνεδρίου και προσυπογράφει τις περισσότερες προτάσεις του·

3. σημειώνει τις διορθώσεις στις οποίες προέβη η Επιτροπή, μεταξύ άλλων, τροποποιώντας τους εν ισχύι κανονισμούς του Συμβουλίου το 2004 έχοντας λάβει υπόψη μερικά από τα τότε πορίσματα του Ευρωπαϊκού Ελεγκτικού Συνεδρίου·

4. επισημαίνει το γεγονός ότι το νέο δημοσιονομικό πλαίσιο 2007-2013 θα έχει σημαντικό αντίκτυπο στο ΔΕΔ-Μ, καθώς το ποσό που συμφωνήθηκε είναι περίπου 40 % εκείνου που περιλαμβανόταν στην αρχική πρόταση της Επιτροπής της 14ης Ιουλίου 2004 (COM(2004)0475) που πρότεινε ποσό 20350 εκατ. ευρώ για το ΔΕΔ-Μ για την περίοδο 2007 έως 2013 ενώ το δημοσιονομικό πλαίσιο διέθεσε μόνον 8013 εκατ.· πιστεύει ότι κατά συνέπεια η επιλογή, η απόδοση προτεραιότητας και η διασφάλιση αποτελεσματικής εκτέλεσης των έργων θα γίνουν ακόμη πιο σημαντικές·

5. εκφράζει τη λύπη του για την πενιχρή αύξηση των διαθέσιμων πόρων για το ΔΕΔ-Μ·

6. εκφράζει την ανησυχία του για τη βραδεία εκτέλεση των έργων προτεραιότητας του ΔΕΔ-Μ·

7. είναι της γνώμης ότι η Επιτροπή πρέπει να βελτιώσει περαιτέρω τη συνεργασία με τα κράτη μέλη όταν επιλέγονται έργα προτεραιότητας σε εθνικό επίπεδο και επίπεδο ΕΕ·

8. θεωρεί σημαντικό να ελέγχονται αυστηρότερα τα σχέδια που δεν εκτελούνται σύμφωνα με το χρονοδιάγραμμα και να υπάρχει δυνατότητα μεταφοράς των επιχορηγήσεων σε ταχύτερα εκτελούμενα έργα, εντός του πολυετούς ενδεικτικού προγράμματος (ΠΕΠ)·

9. υπογραμμίζει τη σημασία της κατάλληλης παρακολούθησης των έργων περιλαμβανομένης της εκπόνησης επιτόπιων ελέγχων από την Επιτροπή·

10. χαιρετίζει στο πλαίσιο αυτό την πρώτη ετήσια έκθεση πεπραγμένων των Ευρωπαίων συντονιστών [4] και συμφωνεί με το συμπέρασμα της Επιτροπής ότι η μη ολοκλήρωση του διευρωπαϊκού δικτύου μεταφορών στο σύνολό του θα οδηγήσει σε απώλεια οικονομικής ανταγωνιστικότητας·

11. καλεί τα κράτη μέλη να αναπτύξουν ολοκληρωμένη πολιτική για τα δίκτυα μεταφοράς με σκοπό να εξασφαλίσουν τη σωστή λειτουργία του διευρωπαϊκού δικτύου μεταφορών και την αποδοτικότητα των εθνικών δικτύων και να υποστηρίξουν μια ευρωπαϊκή προστιθέμενη αξία παρά να αγωνισθούν για την αρχή του "δικαίου τμήματος"·

12. τονίζει ότι η επιλογή των ευρωπαϊκών έργων μεταφοράς πρέπει να βασίζεται σε εκτεταμένες μελέτες που αξιολογούν πολύ έγκαιρα την ανάγκη για κάθε ιδιαίτερο έργο·

13. σημειώνει ότι η παρουσία Ευρωπαίου συντονιστή είχε εν γένει θετικό αντίκτυπο στην ενίσχυση του συντονισμού μεταξύ κρατών μελών και πρόβαλε την ανάγκη για κατάρτιση κοινών δομών σχεδιασμού ή διαχείρισης·

14. τονίζει επομένως ότι τα διαθέσιμα χρήματα βάσει του δημοσιονομικού πλαισίου 2007-2013 πρέπει να διατεθούν λαμβάνοντας υπόψη τα σχόλια, τις αναλύσεις και τις συστάσεις των Ευρωπαίων συντονιστών·

15. ζητεί από την Επιτροπή να αποσαφηνίσει τη διαδικασία για τον ορισμό των Ευρωπαίων συντονιστών όταν θα εισαγάγει ρυθμιστικό πλαίσιο για το περιεχόμενο των εκθέσεών τους·

16. είναι της άποψης ότι υπό τις σημερινές χρηματοοικονομικές συνθήκες πρέπει να προτιμηθούν διασυνοριακοί τομείς έργων προτεραιότητας με υψηλή κοινοτική προστιθέμενη αξία και ορισμένα σημαντικά σημεία συμφόρησης, για να υπάρξει σημαντική συμβολή στην ολοκλήρωση ενός διευρωπαϊκού, διασυνδεδεμένου και διαλειτουργικού δικτύου μεταφορών· χαιρετίζει στο πλαίσιο αυτό τη συμφωνία με την Ευρωπαϊκή Τράπεζα Επενδύσεων·

17. καλεί την Επιτροπή να συνεχίσει τις προσπάθειές της για την κατάρτιση σαφών νομικών πλαισίων και διαδικασιών, για την εξασφάλιση αυστηρής παρακολούθησης και ενδελεχούς αποτίμησης έργων και προγραμμάτων και τέλος για τη σύνταξη αναλυτικού καταλόγου σαφών κριτηρίων βάσει των οποίων τα έργα θα αποκτούν προτεραιότητα με διαφανή τρόπο·

18. τονίζει ότι είναι ανάγκη να αποσαφηνισθούν οι ορισμοί των όρων "μελέτες" και "έργα" εναρμονίζοντας τη δομή της περιγραφής των έργων και τυποποιώντας τις τεχνικές και χρηματοοικονομικές εκθέσεις·

19. θεωρεί ουσιώδη για τη διαδικασία επιλογής και αξιολόγησης τη συνδρομή εξωτερικών εμπειρογνωμόνων και της ΕΤΕπ, όπως και την ανταλλαγή εμπειριών και πληροφοριών με τη ΓΔ Περιφερειακής Πολιτικής·

20. προτρέπει την Επιτροπή να εισαγάγει σαφή και διαφανή διαχωρισμό των θεσμικών ευθυνών και να καθορίσει πλαίσιο για τον συντονισμό των δραστηριοτήτων μεταξύ ΓΔ Περιφερειακής Πολιτικής και ΓΔ Μεταφορών με σκοπό να αποφεύγεται η διπλή χρηματοδότηση των ιδίων έργων· θεωρεί ότι είναι καλή πρακτική η σύναψη σαφών συμφωνιών μεταξύ κρατών μελών και Επιτροπής σχετικά με τον διαχωρισμό της χρηματοδότησης από διάφορες πηγές της ΕΕ·

21. υποστηρίζει ότι τη διαχείριση του έργου πρέπει να αναλάβει μία και μόνον οντότητα που θα επικεντρώνεται στην κύρια δραστηριότητα, θα διατηρεί τις συγκεντρωμένες πληροφορίες και θα βελτιώνει τον συντονισμό των διαφόρων νομικών, διοικητικών και τεχνικών ζητημάτων μεταξύ των ενδιαφερομένων κρατών μελών· πιστεύει ότι μία και μόνη υπεύθυνη οντότητα για τη διαχείριση των έργων θα μπορούσε να μειώσει τον κίνδυνο της διπλής χρηματοδότησης·

22. σημειώνει ότι οι πληρωμές εκ μέρους της Επιτροπής χρειάζονται υπέρμετρο χρόνο για να φθάσουν στους τελικούς δικαιούχους· ζητεί επομένως τα χρήματα να καταβάλλονται ταχέως και αποτελεσματικά· θεωρεί ότι στο πλαίσιο αυτό η άμεση καταβολή από την Επιτροπή στους δικαιούχους θα μπορούσε να είναι η καλύτερη λύση·

23. θεωρεί απαραίτητο το συντονισμό των σχεδίων ΔΕΔ-Μ, ιδίως στην περίπτωση διοργανικών σχεδίων, και ελπίζει ότι η δημιουργία του εκτελεστικού οργανισμού ΔΕΔ-Μ που έχει πλέον εξαγγελθεί από την Επιτροπή μπορεί να συμβάλει στην εφαρμογή των σχεδίων ΔΕΔ-Μ· επισημαίνει ότι η Επιτροπή θα έπρεπε να υποβάλει στο Κοινοβούλιο έκθεση προόδου σχετικά με τις δραστηριότητες και την πιθανή μελλοντική προστιθέμενη αξία του Εκτελεστικού Οργανισμού ΔΕΔ-Μ πριν από την πρώτη ανάγνωση του προϋπολογισμού του 2008·

24. επισημαίνει ότι ο κανονισμός (ΕΚ) αριθ. 58/2003 του Συμβουλίου της 19ης Δεκεμβρίου 2002 περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων [5] απαιτεί στο άρθρο 3, παράγραφος 1 ανάλυση κόστους-οφέλους λαμβάνοντας υπόψη πολλούς παράγοντες προτού ζητηθεί η ίδρυση εκτελεστικού οργανισμού· εκφράζει τη λύπη του για το γεγονός ότι η Επιτροπή δεν ήταν προηγουμένως σε θέση να υποβάλει στο Ευρωπαϊκό Ελεγκτικό Συνέδριο ικανοποιητική ανάλυση κόστους-οφέλους σχετικά με τη σύσταση εκτελεστικού οργανισμού· εξακολουθεί, όπως άλλωστε και το Ευρωπαϊκό Ελεγκτικό Συνέδριο, να αμφισβητεί την ποιότητα του αναθεωρημένου κειμένου της ανάλυσης κόστους-οφέλους ως προς την ανάθεση σε εξωτερικούς συνεργάτες της διαχείρισης της κοινοτικής χρηματοδοτικής στήριξης στα διευρωπαϊκά δίκτυα μεταφορών (ΔΕΔ-Μ)· ζητεί να λαμβάνει μελλοντικά η Επιτροπή θετική γνωμοδότηση του Ευρωπαϊκού Ελεγκτικού Συνεδρίου σχετικά με την ανάλυση κόστους-οφέλους ήδη προτού διαβιβασθεί αίτηση για τη σύσταση εκτελεστικού οργανισμού στις αρμόδιες επί του προϋπολογισμού αρχές·

25. εκφράζει την αποδοκιμασία του ως προς το ότι το οργανόγραμμα της ΓΔ Μεταφορών δεν αντικατοπτρίζει καλύτερα το γεγονός ότι 54 % του προϋπολογισμού της αφορά τα ΔΕΔ-Μ (αλλά ότι μόνον 5% του προσωπικού που εργάζεται στον τομέα αυτό)·

26. εφιστά την προσοχή στην αξιοποίηση σύγχρονων συστημάτων παρακολούθησης των έργων (GPS) και στην από κοινού χρήση των βέλτιστων πρακτικών στον τομέα των συστημάτων παρακολούθησης της εκτέλεσης των έργων·

27. λαμβάνει υπόψη την προβλεπόμενη δημιουργία εκτελεστικού οργανισμού το 2007, ο οποίος, σύμφωνα με την Επιτροπή, θα επανδρωθεί με οχτώ αποσπασμένους υπαλλήλους από την Επιτροπή, 32 έκτακτους υπαλλήλους (οργανισμός) και 48 συμβασιούχους· σημειώνει επίσης ότι το κόστος της σύστασης του οργανισμού υπολογίζεται σε 78600000 ευρώ·

28. υπογραμμίζει το γεγονός ότι η (συγ)χρηματοδότηση του ΔΕΔ-Μ θα πρέπει να γίνει με τρόπο διαφανή και ότι θα πρέπει, συνεπώς, να διασφαλίζεται η τακτική ενημέρωση του Κοινοβουλίου και των πολιτών·

29. καλεί το Ευρωπαϊκό Ελεγκτικό Συνέδριο να εξακριβώσει, εγκαίρως πριν από το 2009, την αποδοτικότητα των εκτελεστικών οργανισμών και να υποβάλει σχετική έκθεση στην Επιτροπή Ελέγχου των Προϋπολογισμών·

30. αναθέτει στον πρόεδρό του να διαβιβάσει το παρόν ψήφισμα στο Συμβούλιο, την Επιτροπή και το Ευρωπαϊκό Ελεγκτικό Συνέδριο .

[1] ΕΕ C 94 της 21.4.2006, σ. 1.

[2] PE 374.326v02-00.

[3] Κείμενα που εγκρίθηκαν, P6_TA(2006)0451.

[4] http://ec.europa.eu/ten/transport/coordinators/index_en.htm

[5] ΕΕ L 11 της 16.1.2003, σ. 1.

--------------------------------------------------